„ NE ŽELIM VIŠE BITI LUTKA“

Henrik Ibsen norveški je dramatičar i predstavnik dramskog simbolizma 19. stoljeća. U početku svoga stvaranja pisao je djela u duhu romantike, no kasnije se posvećuje psihološkim dramama. Primjer je jedne takve njegove modernističke drame Lutkina kuća, koja je kasnije po glavnom liku dobila naziv Nora. Nora je dobra žena koja je u životu puno žrtvovala za ljude koje voli. Bila je sretna i mislila je da živi u savršenom braku. No, onda se "ono čudesno što je očekivala nije dogodilo" i zbog toga je shvatila da je osam godina živjela u farsi.

Nora je bila vrlo krhko biće kojoj treba oslonac u životu. Taj je oslonac prvo bio njen otac, a kasnije u mužu traži zamjenu za oca, za sigurnost i nježnost djetinjstva. Na početku Norina se obitelj činila vrlo sretnom. Nora je bila majka koja je brinula za djecu i kućanstvo i uvijek ugađala mužu. On se prema njoj ponašao kao prema djetetu. Bio je nježan, tepao joj je i ispunjavao njezine želje. No, nikad s njom nije vodio ozbiljne razgovore i nije ju uključivao u svoj posao. Između njih postojala je tajna koja je Noru vrlo uznemiravala i koju je ona dugo tajila. Da bi spasila život svog muža, potajno je posudila novac od Krogstada. Trenutak izljeva zlih misli i namjera dovoljan je da se otvori nešto što je dugo bilo zatrpano. Tako je i Helmer, saznavši Norinu tajnu, pokazao svoje pravo lice i time Nori "otvorio oči". Saznavši tajnu, Helmer je znao da bi mu ta istina mogla ugroziti položaj u društvu, ugroziti njegov ugled. Zbog toga osuđuje Norine postupke i grdi je. Tada je Nora doživjela razočaranje. Čekala je čudo koje se nije dogodilo. Mislila je da će njezin muž velikodušno krivnju preuzeti na sebe, no on je sebično odbacuje i govori : " Ali nitko ne žrtvuje svoju čast za onoga koga voli ". Nora je tada shvatila da je jedino važno u Helmerovu životu bio njegov ugled. No kada Helmer pročita pismo u kojem piše da su spašeni, mijenja svoje mišljenje prema Nori poput kukavice jer je shvatio da njegov ugled ipak neće biti ugrožen. Ponovno joj se obraća s nježnošću i zaštitnički, ali Nori te " slatke " riječi više ne znače ništa. Ona je shvatila da je on suviše sebičan i da je njihov brak bio igra u kojoj je ona bila glavna lutka. U tom trenutku odlučuje napustiti muža i djecu i početi živjeti drugim načinom života.

Mislim da je Nora pravi primjer žrtve tadašnjeg društva u kojem su prava žena bila znatno ugroženija nego danas. Ne imati pravo vlastita izbora, uvijek se prilagođavati drugima i nikad ne biti samostalan, vjerujem da si nitko ne bi poželio. No, Nora je bila hrabra žena koja je skupila snagu da se suprostavi svojoj nesretnoj sudbini. Svjesna posljedica svojih odluka, bježi da bi pronašla ono što joj je nedostajalo u životu, samostalnost i stvaranje vlastite osobe koja ima svoje ciljeve i poglede na svijet.

Petra Troha 3.a